Litteraturgarasjen

Litteraturgarasjen er en kulturformidler og et forlag som holder til i Porsgrunn. Litteraturgarasjen ble etablert i oktober 2011 av Per Erik Buchanan Andersen og Astrid Borchgrevink Lund. Motivasjonen for etableringen var «å fremme lese- og skrivelyst i Telemark». Dette har Litteraturgarasjen gjort gjennom å starte Porsgrunn litteraturfestival - Bjørg Vik-dagene, krimfestivalen Døden på Høyers, holde skrivekurs, arrangere forfattersamtaler og konserter, gi ut magasiner og bøker samt publisere redaksjonelle saker og anmeldelser på sin nettside.

Navnet Litteraturgarasjen

Litteraturgarasjen var ved etableringen tenkt å ha en fri og uavhengig rolle, et garasjeband som gjorde livet litt artigere. I tillegg hadde Per Erik i tjue år drevet et byggefirma som bygde garasjer i Telemark og på Østlandet. Garasjen ble derfor et naturlig varemerke å bygge litteraturformidlingen på.

Intiativtakerne

Astrid og Per Erik møttes for å lese egne tekster under arrangementet «Knekkprosa» under «Kulturnatta» i Porsgrunn i 2011. Som følge av arbeidet bestemte de seg for å etablere Litteraturgarasjen.

Astrid Borchgrevink Lund

Astrid Borchgrevink Lund (f. 1966) er utdannet journalist, og har jobbet som reportasjeleder, nyhetsleder og redaktør blant annet i Varden, TA og NRK. Bidragsyter til boka «Ibsens kvinner», Kunnskapsforlaget og jubileumsboka «En dag i Porsgrunn» (Porsgrunn kommune). Mottok homofrydprisen i Grenland og Porsgrunn kommunes byggeskikkpris i 2008. Har jobbet som spesialrådgiver kommunikasjon i Nasjonalt senter for erfaringskompetanse innen psykisk helse frem til oktober 2017. Fungerer nå som redaktør i Litteraturgarasjen sammen med Per Erik Buchanan Andersen.

Per Erik Buchanan Andersen

Per Erik Buchanan Andersen (f. 1969) har bakgrunn med tjuefem år som leder og bedriftsutvikler i næringslivet. Har jobbet med skjønnlitterære tekster i over tjue år, og har holdt en rekke litterære skrivekurs sammen med Astrid Borchgrevink Lund i regi av Litteraturgarasjen. Arbeider nå som redaktør i Litteraturgarasjen sammen med Astrid Borchgrevink Lund.

Døden på Høyers

Den 18. desember i 1934 døde Sven Elvestad, alias Stein Riverton på Høyers hotell i Skien. Sven Elvestad var profilert journalist og forfatter, og som krimforfatteren Stein Riverton var han en av Norges superkjendiser. Det sies at han var på en pilgrimsreise til Palestina, da han overnattet og endte sitt liv i Skien. Om hendelsene på Høyers har forfatteren Bernt Rougthvedt skrevet i sin biografi om Elvestad.
Åtti år senere, i 2014 startet Litteraturgarasjen sammen med Thon Hotel Høyers og Litteraturhuset i Skien krimfestivalen Døden på Høyers. Festivalen har blitt videreført i 2015, 2016, 2017 og videre som et samarbeid mellom Litteraturgarasjen og Thon Hotel Høyers. Festivalen fikk økonomisk støtte av Telemark fylkeskommune i 2015.

Porsgrunn Litteraturfestival - Bjørg Vik-dagene

I forbindelse med forfatteren Bjørg Viks 80-årsjubileum, tok Litteraturgarasjen og Porsgrunn bibliotek initiativet til å etablere en novelle- og poesifestival i Porsgrunn. Festivalen har hvert år blitt støttet av Telemark fylkeskommune. I forbindelse med festivalen ble det også etablert en litteraturpris på kr. 30 000. Bjørg Vik-prisen - Sparebanken Sør og Litteraturgarasjens forfatterstipend.

Forlag og redaksjonell virksomhet

Helt siden etableringen i 2011 har Litteraturgarasjen publisert redaksjonelle saker om kultur og litteratur i Grenland og Telemark. I 2014 ble det utgitt tre litterære magasiner. 
I 2015 ga Litteraturgarasjen ut boka «Et måltid er mer enn mat - spiselige røverhistorier fra Grenland» av forfattere Astrid Borchgrevink Lund og Per Erik Buchanan Andersen
I 2017 ga Litteraturgarasjen ut «Gjenferdet i Brekkeparken - Mysteriet med den grå dame» av forfattere Astrid Borchgrevink Lund og Per Erik Buchanan Andersen. Historien var også grunnlaget for manus til Telemark Museums påskekrim i 2017 som ble iscenesatt på søndre Brekke Hovedgård 8. april 2017. 
Litteraturgarasjen har også holdt et titalls litterære skrivekurs i Grenland de siste årene.

Blåfredag i Ælvespeilet

Fra og med vinteren 2016 arrangerte Litteraturgarasjen i samarbeid med kulturhuset Ælvespeilet konsertserien Blåfredag i Ælvespeilet. Serien besto av konserter, intervjue og fremføring av egne tekster av Astrid Borchgrevink Lund og Per Erik Buchanan Andersen, som også var programledere for blåfredagene. Prosjektet gikk over fire sesonger og ble avsluttet høsten 2017. Det ble arrangert tilsammen 16 blåfredager. Noen av artistene var Darling West. Mads With, Mads Vinding, Damer i blues, Music with Z, Paul Allen, John Olav Hovde,

Folkemeninga

I samarbeid med Fritt ord og kulturhuset Ælvespeilet etablerte Litteraturgarasjen debattserien Folkemeninga i 2017. Debattserien tok for seg aktuelle temaer, lokalt og nasjonalt. I tillegg til et debattpanel, kan publikum delta i debatten ved å ytre sin mening i «Kommentarfeltet» på scenen. Astrid Borchgrevink Lund og Per Erik Buchanan Andersen var programledere. i 2017 ble Folkemeninga med følgende temaer: 23. mai, Byutviklingsdebatten, 4. oktober, Kirkedebatten og 21. november Byutviklingsdebatten.